《次韵答宫保张相公以长篇见寄》
宋代·韩琦

睿师当亨会，真贤上贵途。骥程轻历块，鹏运狭抢榆。

大器方膺轻，清风自少徒。危言忘世忌，直道得神扶。

廪粟常周急，囊衣异弗娄。临戎资远略，进读待名儒。

位峻升中执，胡骄赖北狙。殊邻摧桀骜，正路屏榛芜。

机务参筹幄，恬波静海隅。高名乔岳重，劲节老松孤。

众望归钧席，群生入化垆。幽遐通滞塞，愁郁变怡愉。

明哲咸推甫，深忠独许壶。上枢俄任德，冢辅适容愚。

清燕常陪论，丹诚得尽输。协心安国本，罄宇保民苏。

知止频思退，遗荣遂恳图。连章倾悃愊，重责厌忧虞。

物议皆嗟去，宸言勉赐俞。四朝全始卒，一代足师模。

恣逐林泉乐，几忘仆马痡。韩城穷近赏，嵩谷喜深趋。

飞溜星分派，奇峰笋迸株。买山兼胜得，卜宅与真俱。

寿考何人及，优游举世无。神颐紫虚观，迹谢赤墀涂。

不意烦诗笔，勤来恤病躯。龙章惊表裸，雀弹枉投珠。

酬唱情虽接，仙凡路尚殊。终期解官绶，先约造灵区。

作者简介：韩琦（1008—1075年），字稚圭，自号赣叟，汉族，相州安阳（今属河南）人。北宋政治家、名将，天圣进士。初授将作监丞，历枢密直学士、陕西经略安抚副使、陕西四路经略安抚招讨使。与范仲淹共同防御西夏，名重一时，时称“韩范”。嘉祐元年（1056），任枢密使；三年，拜同中书门下平章事。英宗嗣位，拜右仆射，封魏国公。神宗立，拜司空兼侍中，出知相州、大名府等地。熙宁八年卒，年六十八。谥忠献。《宋史》有传。著有《安阳集》五十卷。《全宋词》录其词四首。